钦定古今图书集成/明伦汇编/官常典/第096卷 > 广平郡王宗秀
## 钦定古今图书集成/明伦汇编/官常典/第096卷 > 广平郡王宗秀

按《金史金源郡王勗传》：“勗子宗秀，字实甫，本名厮里
忽。涉猎经史，通契丹大小字，善骑射，与平宗磐、宗隽
之乱，授定远大将军，以宗磐世袭猛安授之。宗弼复
取河南，宗秀与海陵俱赴军前任使。宋将岳飞军于
亳、宿之间，宗秀率步骑三千扼其冲要，遂与诸军迎
击，败之。师还，为太原尹，改婆速路统军使，不受。高丽”
遣使以土产献，却之。入为刑部尚书，改御史中丞，授
翰林学士。天德初，转承旨，封宿国公，赐玉带。历平阳
尹、昭义军节度使，封广平郡王。正隆二年，卒官，年四
十二。是岁，例降二品以上封爵，改赠金紫光禄大夫。